Jesaya 62 | Beibele Inthaneteng | Phetolelo ya Lefase le Lefsa
62 Nka se ke ka homola ka baka la Tsione,+ nka se ke ka dula ka kgosela ka baka la Jerusalema+ go fihlela go loka ga yona go etla bjalo ka letago+ gomme phološo ya yona e etla bjalo ka serumula seo se tukago.+
2 “Ditšhaba di tla bona go loka ga gago+ wena mosadi+ gomme dikgoši ka moka tša bona letago la gago.+ O tla bitšwa ka leina le lefsa,+ leo le tla bolelwago ke molomo wa Jehofa.
3 O tla swana le mphapahlogo wa botse seatleng sa Jehofa,+ le tuku ya bogoši seatleng sa Modimo wa gago.
4 O ka se sa bitšwa mosadi yo a tlogetšwego;+ le naga ya gago e ka se sa bitšwa lešope;+ eupša wena o tla bitšwa Yo a Nkgahlago+ gomme naga ya gago ya bitšwa Mosadi yo a Nyetšwego. Ka gobane o tla be o kgahlile Jehofa gomme naga ya gago e tla etša mosadi yo a nyetšwego.+
5 Go etša ge lesogana le tšea kgarebe gore e be mosadi wa lona, barwa ba gago ba tla go tšea ba go dira mosadi wa bona.+ Modimo wa gago o tla go thabela+ go swana le ge monyadi a thabela monyadiwa.+
6 Wena Jerusalema, ke beile bahlapetši merakong ya gago.+ A ba se ke ba homola letšatši ka moka le bošego ka moka, ka mehla yohle.+
“Lena bao le bolelago ka Jehofa,+ le se ke la homola,+
7 le se ke la homola la se bolele ka yena go ba go fihla a tiišitše Jerusalema, ee, go ba go fihla a e hlomile e le tumišo lefaseng.”+
8 Jehofa o enne ka seatla sa gagwe sa le letona+ le ka letsogo la gagwe le matla,+ a re: “Nka se sa nea manaba a lena mabele a lena e le dijo,+ e bile bašele ba ka se nwe beine ya lena e mpsha+ yeo le itapišeditšego yona.
9 Eupša bao ba kgobelago mabele ba tla a ja gomme ba tumiša Jehofa; bao ba kokotletšago beine ba tla e enwa malapeng a ka a makgethwa.”+
10 Etšwang, etšwang ka dikgoro. Kgorelang batho tsela.+ Bulang tsela e kgolo, e buleng. Tlošang maswika go yona.+ Emišetšang merafo sefoka.+
11 Bonang! Jehofa o dirile gore se se kwale karolong ya kgolekgole ya lefase:+ “Botšang morwedi wa Tsione+ le re: ‘Bona! Phološo ya gago e a tla.+ Bona! O tla le moputso wo a o neago+ gomme meputso yeo a e lefago e pele ga gagwe.’”+
12 Batho ba tla ba bitša setšhaba se sekgethwa,+ sona seo se rekolotšwego ke Jehofa;+ wena o tla bitšwa Motsongwa, Motse wo o sa Tlogelelwago sa Ruri.+